III บวก 5% โบรกฯคาดปี 64 กำไรพุ่ง 44% ชูขนส่ง – อีคอมเมิร์ซหนุน
III ปรับตัวขึ้น 5% โบรกฯประเมินปี 64 กำไรโต 44% จากการควบรวมกิจการ รวมถึงธุรกิจขนส่ง - สินค้าอันตรายและอีคอมเมิร์ซ ผลักดันผลงานปี 65-66 โตต่อเนื่อง
15 มิ.ย. 2564

ผู้สื่อข่าวรายงานว่า ราคาหุ้นบริษัท ทริพเพิล ไอ โลจิสติกส์ จำกัด (มหาชน) หรือ III เปิดตลาดภาคบ่ายอยู่ที่ระดับ 13.90 บาท ปรับตัวเพิ่มขึ้น 0.70 บาท หรือ 5.30% สูงสุดที่ 14.20 บาท ต่ำสุดที่ 13.10 บาท ด้วยมูลค่าการซื้อขาย 671.25 ล้านบาท

โดย บริษัทหลักทรัพย์ ทิสโก้ จำกัด มีมุมมองบวกต่อ III ทั้งในแง่ของความสามารถที่จะเพิ่มอัตรากำไรสุทธิโดดเด่น จากการทำการควบรวมกิจการ (M&amp;A) ทุกปี เพื่อเสริมฐานกำไรและเพิ่มอำนาจการต่อรอง ทั้งนี้คาดกลุ่มธุรกิจให้บริการขนส่งสินค้าทางอากาศจะยังคงเป็นกลุ่มหลักที่ช่วยผลประกอบการ ซึ่งได้ประโยชน์จากเศรษฐกิจโลกฟื้นตัวขึ้นท่ามกลางความคืบหน้าในการฉีดวัคซีนและตัวเลขการส่งออกล่าสุดเดือน มี.ค. 2564 ที่เพิ่มขึ้นจากงวดเดียวกันของปีก่อนและทำจุดสูงสุด ขณะที่กลุ่มธุรกิจโลจิสติกส์สำหรับเคมีภัณฑ์,สินค้าอันตรายและอีคอมเมิร์ซแพลตฟอร์มมีแนวโน้มการเติบโตที่สูงจึงช่วยหนุนฐานรายได้และกำไรต่อเนื่อง
นอกจากนี้ คาดอัตราการเติบโตของกำไรสุทธิเฉลี่ย 2 ปี (2564 -2566) ซึ่งอัตราการเติบโตประจำปี (CAGR) อยู่ที่ 18% โดยคาดอัตราการเติบโตของกำไรสุทธิในปี 2564 จะอยู่ที่ 44% เมื่อเทียบจากช่วงเดียวกันของปีก่อน และเติบโตต่อเนื่องที่ 20% ในปี 2565 และจะเติบโตอีก 16% ในปี 2566 จากการคาดอัตราการเติบโตของรายได้และอัตรากำไรขั้นต้น อีกทั้งคาดการเติบโตของส่วนแบ่งกำไรจากเงินลงทุนจะเป็นตัวหลักที่ช่วยหนุนกำไรสุทธิของบริษัทเช่นเดียวกันและจะช่วยให้อัตรากำไรสุทธิของบริษัทเพิ่มขึ้นจาก 10.1% ในปี 2563 เป็น 11.3% ในปี 2564 ส่วนในปี 2565 เป็น 12.9% และในปี 2566 เป็น 13.8%